

Vinkovci, 15. veljače 2023. godine

**Poziv za 3. Literarni nagradni natječaj *Male vinkovačke jeseni***

**za učenike viših razreda osnovnih škola i učenike srednjih škola**

**u Republici Hrvatskoj**

Zašto Literarni natječaj Male vinkovačke jeseni i zašto ga ne smijemo gledati kao još jedan u nizu?

Postavlja se pitanje, smijemo li od mladih očekivati da u budućnosti njeguju i prenose kulturnu baštinu ako ih u tome ne poučimo, ako im ne damo priliku da o njoj pišu i govore, da je predstavljaju.

Znanje o kulturnoj baštini i tradicijskoj kulturi neke zemlje obogaćuje osobni i nacionalni identitet svakog pojedinca. Uključivanje djece i mladih u različite aspekte očuvanja baštine i tradicijske kulture pridonosi njihovu obrazovanju, otkrivanju ljepota u različitosti, ali i senzibilizira potrebu za očuvanjem te iste baštine. Književna, pisana ili usmena predaja garancija su prenošenja kulture znanja i običaja za nove generacije.

Gradska knjižnica i čitaonica Vinkovci bila je 1970. godine začetnik i organizator prvih Dječjih vinkovačkih jeseni te su postale sastavnim dijelom Vinkovačkih jeseni – međunarodne smotre folklora i kulturnih običaja.Knjižnica je svojim djelovanjem stalni podupiratelj događanja vezanih uz kulturnu baštinu te objavljuje **Poziv za** **3**. **Literarni nagradni natječaj *Male vinkovačke jeseni.*** S obzirom na važnost i odaziv (preko sto radova po godini iz svih županija RH), u 2023. godini objavljujemo treći po redu Literarni nagradni natječaj Male vinkovačke jeseni.

Poticanje ovakve vrste stvaralaštva kod mladih ljudi zalog je za budućnost i nove generacije, ali i jasan pokazatelj brige da zavičajnu baštinu ne ostavljamo samo na usmenoj predaji. Natječaj je u prve dvije godine, osim što je imao izuzetan odaziv, polučio bogatu razmjenu iskustava i nezaboravna sjećanja sudionicima i Knjižnici kao domaćinu.

Natječaj se objavljuje za literarni rad (kratka priča, esej, poezija) na temu **Zavičaj**.

Natječaj je otvoren **od 15. veljače do 15. svibnja 2023. godine**.

Objava rezultata bit će na mrežnim stranicama Gradske knjižnice i čitaonice Vinkovci i na društvenim mrežama Knjižnice **7. kolovoza 2023. godine.**

Natječaj se provodi uz potporu Ministarstva kulture i medija RH i Grada Vinkovaca.

**Upute za provedbu Natječaja:**

**Radovi će se ocjenjivati u dvjema kategorijama:**

1. kategorija – stariji osnovnoškolci (5. – 8. razred OŠ)
2. kategorija – učenici srednjih škola (1. – 4. razred SŠ)

 **Tema:** Zavičaj
(zavičajne priče i legende, riječi i običaji zavičaja mog, iz života naših starih, prepoznaj me po stolu moga zavičaja, riječima šaljem slike svog zavičaja, poezija je moja zavičajna...)

**Književni oblik:** poezija ili proza (esej ili kratka priča do pet kartica teksta − 1800 znakova s prazninama)

**Jezik:** hrvatski standardni jezik ili dijalekti

**Napomena:** Ako je tekst pisan na jednom od hrvatskih dijalekata, treba priložiti i mali rječnik (nepoznatih riječi, dijalektizama, regionalizama, lokalizama, arhaizama, zastarjelica…).

Prihvaćaju se samo prethodno neobjavljeni radovi. Radovi se šalju u tri primjerka, s naznakom „Male vinkovačke jeseni“, kuvertirano pod šifrom, s tim da uz šifru autora bude naznačeno učenikovo/kandidatovo godište i kategorija. Rješenje šifre šalje se u zasebnoj zatvorenoj kuverti te mora sadržavati: ime i prezime, adresu, OIB, *e-mail* adresu i broj telefona. Ako sudionik ima mentora, potrebno je upisati i ime i prezime mentora i broj mobitela.

Prva tri najbolje ocijenjena rada **u objema kategorijama**, prema izboru Prosudbene komisije, bit će nagrađena. Nagrade se sastoje od prigodnih poklona i nagradnog putovanja.

**Pobjednicima se dodjeljuje:**

Zahvalnica/priznanje *Dječjih vinkovačkih jeseni* i prigodni pokloni u novčanoj vrijednosti za:

* prvu nagradu 150 eura
* drugu nagradu 100 eura
* treću nagradu 70 eura

 **Posebna nagrada za sve nagrađene, kao i za njihovu pratnju (mentor, roditelj) dvodnevni je boravak u Vinkovcima na manifestaciji *Dječjih vinkovačkih jeseni* 9. i 10. rujna 2023. godine.**

U planu je i izrada Zbornika koji bi se objavljivao svake pete godine.

**Napomena**: Sudionici Natječaja suglasni su da njihove osobne podatke Gradska knjižnica i čitaonica Vinkovci može koristiti isključivo u svrhu Natječaja.

**Osobe za kontakt:** Tija Pažanin, tel.: 032 332 418; *e-mail*: tija@gkvk.hr
 Sonja Šimić, tel.: 032 334 109; *e-mail*: sonja@gkvk.hr,
 ili na mob: 091 612 3167

S velikom radošću i ove godine očekujemo vaše radove!

Organizacijski odbor Gradske knjižnice i čitaonice Vinkovci i Prosudbena komisija